เร็ว..แรงทะลุนรก

เร็ว...แรงทะลุนรก  เป็นสื่อแฟรนไชส์อเมริกันที่มีศูนย์กลางอยู่ที่ภาพยนตร์ชุดแนวโลดโผน และเกี่ยวข้องกับ การแข่งรถบนถนน, โจรกรรม และสายลับ แฟรนไชส์ยังประกอบด้วย ภาพยนตร์สั้น, ละครชุด, การแสดงสด, วิดีโอเกมและเครื่องเล่นในสวนสนุก แฟรนไชส์จัดจำหน่ายโดย ยูนิเวอร์แซลพิคเจอส์
ภาพยนตร์เรื่องแรกฉายเมื่อ ค.ศ. 2001 สร้างจากบทความ "เรเซอร์เอ็กซ์" โดย เคน ลี ในนิตยสาร "ไวบ์" เมื่อ ค.ศ. 1998 ภาพยนตร์เขียนบทโดย แกรี สกอตต์ ทอมป์สัน, เอริก เบิร์กควิสต์และเดวิด เอเยอร์ โดยภาพยนตร์สี่เรื่องแรกนั้นเน้นไปที่การแข่งรถบนถนนที่ผิดกฏหมายและจบลงในภาพยนตร์ "" (2009) ภาพยนตร์ชุดเปลี่ยนไปสู่การโจรกรรมและสายลับใน "เร็ว...แรงทะลุนรก 5" (2011) และตามมาด้วยภาคต่ออีกห้าเรื่อง ภาพยนตร์เรื่องล่าสุดคือ "เร็ว...แรงทะลุนรก 10" ฉายเมื่อวันที่ 19 พฤษภาคม ค.ศ. 2023
ยูนิเวอร์แซลขยายภาพยนตร์ชุดโดยการสร้างภาพยนตร์แยกชื่อว่า "เร็ว...แรงทะลุนรก ฮ็อบส์ & ชอว์" (2019) ขณะที่ ดรีมเวิร์กส์แอนิเมชัน บริษัทในเครือยูนิเวอร์แซล สร้างแอนิเมชันชุดชื่อว่า "เร็ว..แรงทะลุนรก ซิ่งสยบโลก" (2019–2021) ออกอากาศในโทรทัศน์ผ่านสัญญาณต่อเนื่อง นอกจากนี้ยังมีอัลบั้มรวมเพลงที่ปรากฏอยู่ในภาพยนตร์และภาพยนตร์สั้นสองเรื่องซึ่งมีเนื้อเรื่องเกี่ยวข้องกับภาพยนตร์
ภาพยนตร์ชุดประสบความสำเร็จในเชิงพาณิชย์ เป็นแฟรนไชส์ที่ใหญ่ที่สุดของยูนิเวอร์แซล เป็นภาพยนตร์ชุดที่ทำเงินสูงสุดอันดับที่แปด โดยทำเงินมากกว่า 7 พันล้านดอลลาร์สหรัฐ การตอบรับจากวิจารณ์สำหรับภาพยนตร์สี่เรื่องแรกนั้นมีความหลากหลายจนถึงในแง่ลบ จนกระทั่งภาพยนตร์เรื่องที่ห้าและเรื่องต่อ ๆ มา ได้รับตอบรับที่หลากหลายจนถึงในแง่บวก 
ภาพยนตร์.
ฉายแล้ว.
"เร็ว...แรงทะลุนรก" (2001).
ไบรอัน โอคอนเนอร์ เจ้าหน้าที่จากกรมตำรวจลอสแอนเจลิส ได้แฝงตัวเข้าไปในโลกการแข่งรถบนท้องถนน เพื่อสืบสวนกลุ่มผู้ก่อการจี้รถบรรทุกที่ไม่ทราบชื่อ ซึ่งเชื่อว่านำโดย ดอมินิก โทเรตโต นักแข่งรถบนท้องถนนมืออาชีพ
"เร็วคูณ 2 ดับเบิ้ลแรงท้านรก" (2003).
ไบรอัน โอคอนเนอร์ ที่ปัจจุบันอาศัยอยู่ในไมแอมี ร่วมมือกับโรมัน เพียร์ซ เพื่อนสมัยเด็กที่ห่างเหินของเขา ได้แฝงตัวเข้าไปเป็นเจ้าหน้าที่กรมศุลกากรสหรัฐ เพื่อจับกุมพ่อค้ายาเสพติดรายใหญ่ คาร์เตอร์ เวโรน เพื่อแลกกับการลบประวัติอาชญากรรมของพวกเขา
"เร็วคูณ 2 ดับเบิ้ลแรงท้านรก" เป็นภาพยนตร์เรื่องเดียวในภาพยนตร์ชุดที่ไม่มี วิน ดีเซล แสดงเป็น ดอมินิก โทเรตโต
"เร็ว...แรงทะลุนรก ซิ่งแหกพิกัดโตเกียว" (2006).
ฌอน บอสเวลล์ นักเรียนมัธยมปลายผู้ชื่นชอบรถยนต์ ถูกส่งไปอาศัยอยู่ที่โตเกียวกับพ่อของเขาเพื่อหลีกเลี่ยงการติดคุก และได้พบกับสิ่งที่ปลอบใจเขาในชุมชนดริฟต์ของเมือง
วิน ดีเซล ปรากฏตัวสั้น ๆ เป็น ดอมินิก โทเรตโต ในช่วงท้ายของภาพยนตร์
"เร็ว...แรงทะลุนรก 4: ยกทีมซิ่ง แรงทะลุไมล์" (2009).
ดอมินิก โทเรตโต และไบรอัน โอคอนเนอร์ เจ้าหน้าที่สำนักงานสอบสวนกลาง ถูกบังคับให้ทำงานร่วมกันเพื่อแก้แค้นการฆาตกรรมเล็ตตี ออร์ติซ คนรักของโทเรตโต และจับกุมเจ้าพ่อค้ายาเสพติด อาร์ตูโร บรากา
ภาพยนตร์ดำเนินเรื่องห้าปีหลังเหตุการณ์ใน "เร็ว...แรงทะลุนรก" และก่อน "ซิ่งแหกพิกัดโตเกียว" โดย ซุง กัง กลับมารับบทเดิมของเขาเป็น ฮาน ลู จากภาพยนตร์เรื่องหลัง
"เร็ว...แรงทะลุนรก 5" (2011).
ดอมินิก โทเรตโต และไบรอัน โอคอนเนอร์ ร่วมมือกับ มีอา โทเรตโต น้องสาวของดอมินิก เพื่อวางแผนขโมยเงิน 100 ล้านดอลลาร์สหรัฐจาก เฮอร์นาน เรเยส นักธุรกิจที่ทุจริต ขณะที่เขาถูกติดตามจับกุมโดย ลุก ฮ็อบส์ เจ้าหน้าที่หน่วยงานรักษาความปลอดภัยทางการทูตของสหรัฐ
ภาพยนตร์ดำเนินเรื่องก่อน "ซิ่งแหกพิกัดโตเกียว" ภาพถ่ายของมิเชลล์ ราดรีเกซ เป็น เลตตี ออร์ติซ ปรากฏในฉากกลางเครดิต อีวา เมนเดส กลับมารับบทเดิมของเธอเป็น โมนิกา ฟูเอนเตส จาก "เร็วคูณ 2 ดับเบิ้ลแรงท้านรก"
"เร็ว...แรงทะลุนรก 6" (2013).
ดอมินิก โทเรตโต, ไบรอัน โอคอนเนอร์ และทีมของพวกเขาได้รับการเสนอการนิรโทษกรรมสำหรับอาชญากรรมของพวกเขาโดย ลุก ฮ็อบส์ โดยแลกกับการช่วยเขาล้มล้างองค์กรทหารรับจ้างฝีมือดีที่นำโดย โอเวน ชอว์ ซึ่งหนึ่งในสมาชิกก็คือ เล็ตตี ออร์ติซ อดีตคนรักของโทเรตโต
"เร็ว...แรงทะลุนรก 6" เป็นภาพยนตร์เรื่องสุดท้ายที่ดำเนินเรื่องก่อน "ซิ่งแหกพิกัดโตเกียว" เจสัน สเตธัม ปรากฏตัวเป็น เด็กการ์ด ชอว์ พี่ชายของโอเวน ในฉากกลางเครดิต ดูเหมือนเขาเป็นฆ่าฮาน ตามที่ปรากฏใน "ซิ่งแหกพิกัดโตเกียว"
"เร็ว...แรงทะลุนรก 7" (2015).
ดอมินิก โทเรตโต, ไบรอัน โอคอนเนอร์ และทีมงานของพวกเขาได้รับการคัดเลือกจากหัวหน้าหน่วยปฏิบัติการลับ มิสเตอร์โนบอดี เพื่อป้องกันไม่ให้ โมเส จาคานเด ผู้ก่อการร้ายเข้าถึงโปรแกรมแฮ็กที่รู้จักในชื่อ "ก็อดส์อาย"
ภาพยนตร์ดำเนินเรื่องหลัง "เร็ว...แรงทะลุนรก 6" และต่อเนื่องจากตอนจบของ "ซิ่งแหกพิกัดโตเกียว" โดยมี ลูคัส แบล็ค กลับมารับบทเดิมของเขาเป็น ฌอน บอสเวลล์ "เร็ว...แรงทะลุนรก 7" เป็นการปรากฏตัวครั้งสุดท้ายของ พอล วอล์กเกอร์ เป็น ไบรอัน โอคอนเนอร์ เนื่องจากเขาเสียชีวิตใน ค.ศ. 2013
"เร็ว...แรงทะลุนรก 8" (2017).
ไซเฟอร์ ผู้ก่อการร้ายไซเบอร์ บังคับดอมินิก โทเรตโตให้ทำงานให้กับเธอ และทำให้เขาเป็นศัตรูกับทีมของเขา พวกเขาต้องจัดการกับไซเฟอร์และกลับมารวมตัวกับเขาอีกครั้ง
"เร็ว...แรงทะลุนรก 8" เป็นภาพยนตร์เรื่องแรกนับตั้งแต่ "ซิ่งแหกพิกัดโตเกียว" ที่ไม่มี พอล วอล์กเกอร์ เป็น ไบรอัน โอคอนเนอร์ และจอร์ดานา บรูว์สเตอร์ เป็น มีอา โทเรตโต
"เร็ว...แรงทะลุนรก 9" (2021).
ดอมินิก โทเรตโต และครอบครัวของเขา ต้องหยุดยั้งแผนการสะเทือนโลกที่นำโดย ไซเฟอร์ และเจค็อบ น้องชายที่ห่างเหินของดอมินิก
ภาพยนตร์ดำเนินเรื่องสองปีหลังเหตุการณ์ใน "เร็ว...แรงทะลุนรก 8" และเป็นภาพยนตร์เรื่องแรกนับตั้งแต่ "เร็ว...แรงทะลุนรก 4: ยกทีมซิ่ง แรงทะลุไมล์" ที่ไม่มี ดเวย์น จอห์นสัน เป็น ลุก ฮ็อบส์, เจสัน สเตธัม ปรากฏตัวเป็น เด็กการ์ด ชอว์ ในฉากกลางเครดิต จอร์ดานา บรูว์สเตอร์ กลับมารับบทเดิมของเธอเป็น มีอา โทเรตโต ร่วมกับ ซุง กัง เป็น ฮาน ลู ซึ่งเปิดเผยว่ายังมีชีวิตอยู่, ลูคัส แบล็ค เป็น ฌอน บอสเวลล์, แชด มอสส์ เป็น ทวิงกี และเจสัน โทบิน เป็น เอิร์ล จาก "ซิ่งแหกพิกัดโตเกียว"
"เร็ว...แรงทะลุนรก 10" (2023).
ดอมินิก โทเรตโต ต้องปกป้องครอบครัวของเขาจาก ดันเต เรเยส ผู้ต้องการแก้แค้นให้กับการตายของพ่อของเขา และการสูญเสียโชคลาภของพวกเขา
ภาพยนตร์ดำเนินเรื่องสองปีหลังเหตุการณ์ใน "เร็ว...แรงทะลุนรก 9" และสิบปีหลัง "เร็ว...แรงทะลุนรก 5" ดเวย์น จอห์นสัน กลับมารับบทเดิมของเขาเป็น ลุก ฮ็อบส์ ในฉากกลางเครดิต กัล กาด็อต กลับมารับบทเดิมของเธอเป็น จีเซล ยาชาร์ ซึ่งเปิดเผยว่ารอดชีวิตจากเหตุการณ์ในฉากจบของ "เร็ว...แรงทะลุนรก 6"
ภาพยนตร์แยก.
"เร็ว...แรงทะลุนรก ฮ็อบส์ & ชอว์" (2019).
ลุก ฮ็อบส์ และเด็กการ์ด ชอว์ ร่วมมือกับแฮตตี น้องสาวของเด็กการ์ด เพื่อต่อสู้กับ บริกซ์ตัน ลอร์ ผู้ก่อการร้ายที่ได้รับการปรับปรุงทางไซเบอร์เนติกส์ ซึ่งคุกคามโลกด้วยไวรัสร้ายแรง
อนาคต.
"ภาพยนตร์ภาคต่อของ "เร็ว...แรงทะลุนรก 10" ที่ยังไม่มีชื่อ" (2027).
หลุยส์ เลเทอร์เรียร์ ประกาศเมื่อวันที่ 19 เมษายน ค.ศ. 2023 ว่าจะเป็นผู้กำกับภาพยนตร์ภาคต่อของ "เร็ว...แรงทะลุนรก 10" ที่ยังไม่มีชื่อเรื่อง และ "ฮ็อบส์ & เรเยส" ขณะที่คริสตินา ฮอดสัน และโอเรน อูเซียล ได้รับการประกาศให้เป็นผู้เขียนบทภาพยนตร์ในอีกห้าวันต่อมา วิน ดีเซล ประกาศในเดือนเดียวกันที่งานซีนะมาคอนว่า ภาพยนตร์เรื่องที่สิบเอ็ดจะฉายใน ค.ศ. 2025 โครงการนี้ถูกระงับเนื่องจากการหยุดงานของสมาคมนักเขียนแห่งอเมริกา และแซก-อาฟตราใน ค.ศ. 2023 ขณะที่ "เร็ว...แรงทะลุนรก 10" นำไปสู่การพัฒนาภาพยนตร์เรื่องสิบเอ็ด แต่ด้วยทุนสร้างของภาพยนตร์ และการทำเงินในบ็อกซ์ออฟฟิศที่พอใช้ได้ ทำให้โครงการต่อไปถือว่าเป็นตอนจบ มีรายงานว่า ภาพยนตร์เรื่องที่สิบเอ็ดอาจจะเป็น "การย้อนกลับไปยังภาพยนตร์เรื่องแรก" และประกอบด้วยภารกิจเดียวและตัวร้ายที่แตกต่างกันแทนที่จะเป็นดันเต ดีเซลยืนยันในเดือนกุมภาพันธ์ ค.ศ. 2024 ว่า ภาพยนตร์เรื่องที่สิบเอ็ดจะเป็นภาพยนตร์เรื่องสุดท้าย เลเทอร์เรียร์ประกาศในเดือนพฤษภาคม ค.ศ. 2024 ว่า ภาพยนตร์เลื่อนฉายไปเป็น ค.ศ. 2026 มีการประกาศในเดือนถัดมาว่า แซ็ค ดีน จะเป็นผู้เขียนบทภาพยนตร์แทนที่ฮอดสัน และอูเซียล มีประกาศในเดือนพฤศจิกายน ค.ศ. 2024 ว่า ภาพยนตร์กำหนดฉายในเดือนมีนาคม ค.ศ. 2026 ดีเซลประกาศเมื่อเดือนมิถุนายน ค.ศ. 2025 ว่า ภาพยนตร์กำหนดฉายในเดือนเมษายน ค.ศ. 2027 อ้างว่าภาพยนตร์จะย้อนกลับไปสู่รากเหง้าของแฟรนไชส์ ขณะเดียวกันก็กล่าวว่าตัวละคร ไบรอัน โอคอนเนอร์ จะกลับมาปรากฏตัวอีกครั้ง
"เร็ว...แรงทะลุนรก ฮ็อบส์ & เรเยส".
ไฮแรม การ์เซีย ผู้อำนวยการสร้างยืนยันในเดือนพฤศจิกายน ค.ศ. 2019 ว่า ผู้สร้างสรรค์ทุกคนที่มีส่วนเกี่ยวข้องมีความตั้งใจที่จะพัฒนาภาคต่อของ "ฮ็อบส์ & ชอว์" พร้อมการพูดคุยเกี่ยวกับโครงการที่กำลังดำเนินอยู่ ดเวย์น จอห์นสัน ยืนยันในเดือนมีนาคม ค.ศ. 2020 ว่าภาคต่อกำลังอยู่ในระหว่างการพัฒนาอย่างเป็นทางการ ในขณะที่ทีมงานสร้างสรรค์ยังไม่ได้มีการตัดสินใจที่ชัดเจน การ์เซียยืนยันว่า โครงการดังกล่าวอยู่ในระหว่างการพัฒนาอย่างเต็มที่ในหนึ่งเดือนต่อมา โดยอ้างถึงการทำเงินในบ็อกซ์ออฟฟิศของ "ฮ็อบส์ & ชอว์" และประกาศว่า คริส มอร์แกน จะกลับมาเขียนบทภาพยนตร์อีกครั้ง จอห์นสันแสดงความตื่นเต้นต่อภาคต่อในเดือนเดียวกัน โดยระบุว่าจะมีการเปิดตัวตัวละครใหม่
จอห์นสันเปิดเผยในเดือนพฤศจิกายน ค.ศ. 2021 ว่า เขาได้พัฒนาแนวคิดดั้งเดิมสำหรับภาคต่อ ซึ่งเขาอธิบายว่าเป็น "สิ่งที่ตรงข้ามกับ "เร็ว...แรงทะลุนรก"" และเขาได้นำเสนอแนวคิดดังกล่าวให้กับ ดอนนา แลงลีย์ ประธานของยูนิเวอร์แซลพิคเจอส์ รวมถึงการ์เซีย และมอร์แกน เขาขยายความว่า ภาคต่อจะมีความสำคัญเหนือกว่าภาพยนตร์อื่น ๆ ที่เขาสร้างทันที และยังแซวเพิ่มเติมอีกว่า การพัฒนาจะคืบหน้าหลังจากที่เขาสร้างภาพยนตร์แนวโลดโผนช่วงวันหยุดเรื่อง "เรด วัน" (2024) เสร็จ ต่อมา การ์เซียยืนยันในเดือนกันว่า การทำงานในบทภาพยนตร์ยังคงดำเนินต่อไป โดยเรียกภาพยนตร์เรื่องนี้ว่า "มีความทะเยอทะยานมาก" เคลลี แม็กคอร์มิก ผู้อำนวยการสร้างของยูนิเวอร์แซลพิคเจอส์ เปิดเผยในเดือนธันวาคม ค.ศ. 2022 ว่าการสร้างภาพยนตร์หยุดชะงัก
จอห์นสันประกาศในเดือนมิถุนายน ค.ศ. 2023 ว่าแผนการสร้างภาคต่อโดยต่อของ "ฮ็อบส์ & ชอว์" ถูกเลื่อนออกไป และยังมีการพัฒนาภาคต่อแบบยืนเดี่ยว ซึ่งจะเป็นภาคต่อโดยตรงของ "เร็ว..แรงทะลุนรก 10" (2023) ที่จะเชื่อมโยงไปยังภาพยนตร์เรื่องที่สิบเอ็ด จากนั้นได้มีการประกาศชื่อของภาพยนตร์เรื่อง "ฮ็อบส์ & เรเยส" โดยมีจอห์นสัน และเจสัน โมโมอา เป็นนักแสดงนำ โดย มอร์แกน กลับมาเป็นผู้เขียนบทภาพยนตร์ และอำนวยการสร้างโดย การ์เซีย, จอห์นสัน, ดานี การ์เซีย, วิน ดีเซล, ซาแมนทา วินเซนต์, เจฟฟ์ เคริสเชนบาม และนีล เอช. มอริตซ์
ภาพยนตร์ยืนเดี่ยวที่ยังไม่มีชื่อเรื่อง.
แซ็ค ดีน ได้รับการว่าจ้างใน ค.ศ. 2024 ให้เขียนบทภาพยนตร์ยืนเดี่ยวที่ยังไม่มีชื่อเรื่อง
ภาพยนตร์แยกที่แสดงนำโดยผู้หญิงที่ยังไม่มีชื่อเรื่อง.
ดีเซลกล่าวใน ค.ศ. 2015 ว่าภาพยนตร์แยกกำลังอยู่ในการพัฒนา โดยได้รับการยืนยันใน ค.ศ. 2019 ว่าเป็นภาพยนตร์ที่แสดงนำโดยผู้หญิงที่ นิโคล เพิร์ลแมน, ลินด์ซีย์ แอนเดอร์สัน เบียร์ และเจนีวา รอเบิร์ตสัน-ดวอเรต เป็นผู้เขียนบทภาพยนตร์
ภาพยนตร์สั้น.
ภาพยนตร์สั้นวางจำหน่ายร่วมกับแผ่นดีวีดีของภาพยนตร์เรื่อง "เร็ว...แรงทะลุนรก", "เร็วคูณ 2 ดับเบิ้ลแรงท้านรก" และ "เร็ว...แรงทะลุนรก 4: ยกทีมซิ่ง แรงทะลุไมล์" หรือฉายในโรงภาพยนตร์แบบจำกัด ภาพยนตร์สั้นมีความยาวตั้งแต่ 10 ถึง 20 นาที โดยได้รับการออกแบบให้เป็นเรื่องราวที่แยกเป็นเอกเทศ ซึ่งบอกเล่าเรื่องราวเบื้องหลังตัวละคร หรือเหตุการณ์ต่าง ๆ ที่ปรากฏในภาพยนตร์ นอกจากนี้ ยังได้รับการออกแบบให้เชื่อมช่องว่างระหว่างเหตุการณ์ที่เกิดขึ้นเมื่อตัวละครหลักชุดแรกออกจากภาพยนตร์ชุดไป
"เดอะเทอร์โบชาร์จด์พรีลูดฟอร์ 2 ฟาส 2 ฟิวเรียส" (2003).
หลังเหตุการณ์ใน "เร็ว...แรงทะลุนรก" ไบรอัน โอคอนเนอร์ เดินทางออกจากลอสแอนเจลิสเพื่อหลบหนีการจับกุมของตำรวจ จนกระทั่งเขาเดินทางมาถึงไมแอมีใน "เร็วคูณ 2 ดับเบิ้ลแรงท้านรก"
"ลอสบันโดเลโรส" (2009).
ดำเนินเรื่องระหว่างเหตุการณ์ใน "เร็ว...แรงทะลุนรก" และ "เร็ว...แรงทะลุนรก 4: ยกทีมซิ่ง แรงทะลุไมล์" ดอมินิก โทเรตโต ใช้ชีวิตเป็นผู้หลบหนีที่ต้องการตัวในสาธารณรัฐโดมินิกัน ในที่สุดเขาก็ได้กลับมารวมตัวกับเล็ตตี และเพื่อนร่วมงานคนอื่น ๆ เพื่อวางแผนการจี้รถบรรทุกน้ำมันเพื่อช่วยเหลือชุมชนที่ยากจน
โทรทัศน์.
"เร็ว...แรงทะลุนรก ซิ่งสยบโลก" (2019–2021).
โทนี โทเรตโต (ให้เสียงโดย ไทเลอร์ โพซีย์) ลูกพี่ลูกน้องของดอมินิก โทเรตโต ได้รับการคัดเลือกจากหน่วยงานของรัฐร่วมกับเพื่อน ๆ ของเขา เพื่อแทรกซึมเข้าสู่ลีกแข่งรถระดับสูงที่ทำหน้าที่เป็นแนวหน้าขององค์กรอาชญากรรมชื่อ SH1FT3R ที่มุ่งหมายจะครอบครองโลก
"เร็ว...แรงทะลุนรก ซิ่งสยบโลก" เป็นแอนิเมชันชุดสร้างโดย ดรีมเวิร์กส์แอนิเมชันเทเลวิชัน สร้างจากแฟรนไชส์ภาพยนตร์ วิน ดีเซล กลับมารับบทเดิมของเขาเป็น ดอมินิก โทเรตโต โดยให้เสียงตัวละครดังกล่าวในการปรากฏตัวเพียงช่วงสั้น ๆ แอนิเมชันชุดอำนวยการสร้างโดย ดีเซล, ทิม เฮดดริก, เบรต ฮาแลนด์, คริส มอร์แกน และนีล เอช. มอริตซ์ เฮดดริก และฮาแลนด์ ทำหน้าที่เป็นโชว์รันเนอร์ของแอนิเมชันชุด ปีแรกของแอนิเมชันชุดออกอากาศบน เน็ตฟลิกซ์ เมื่อวันที่ 26 ธันวาคม ค.ศ. 2019 ปีที่สองออกอากาศเมื่อวันที่ 9 ตุลาคม ค.ศ. 2020 ปีที่สามออกอากาศเมื่อวันที่ 26 ธันวาคม ปีที่สี่ออกอากาศเมื่อวันที่ 16 เมษายน ค.ศ. 2021 ปีที่ห้าออกอากาศเมื่อวันที่ 13 สิงหาคม ปีที่หกซึ่งเป็นปีสุดท้ายออกอากาศเมื่อวันที่ 17 ธันวาคม ค.ศ. 2021
นักแสดงและทีมงาน.
นักแสดงหลัก.
รายการตัวบ่งชี้
ส่วนนี้แสดงถึงตัวละครที่จะปรากฏตัวหรือปรากฏตัวแล้วในภาพยนตร์ "เร็ว...แรงทะลุนรก" หลายเรื่องและสื่อที่เกี่ยวข้อง* ส่วนที่ว่างเป็นสีเทาเข้ม หมายถึง ตัวละครไม่ได้อยู่ในสื่อหรือการปรากฏของตัวละครไม่ได้รับการยืนยันอย่างเป็นทางการ